ΟΔΗΓΙΑ 94/1/ΕΚ ΤΗΣ ΕΠΙΤΡΟΠΗΣ της 6ης Ιανουαρίου 1994 περί τεχνικών προσαρμογών της οδηγίας 75/324/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 75/324/ΕΟΚ του Συμβουλίου της 20ής Μαΐου 1975 περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ) (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 10 παράγραφος 3,

Εκτιμώντας:

ότι ένα κράτος μέλος έχει θέσει σε εφαρμογή τη ρήτρα διασφαλίσεως που προβλέπεται στο άρθρο 10 της οδηγίας 75/324/ΕΟΚ-

ότι τα μέτρα διασφάλισης που έχουν ληφθεί με τον τρόπο αυτό δικαιολογούνται εξαιτίας των κινδύνων που συνεπάγεται η αυξανόμενη χρήση εξαιρετικά εύφλεκτων αερίων ως υποκαταστάτων των χλωροφθορανθράκων (CFC) στις συσκευές αερολυμάτων-

ότι ορισμένες ουσίες ή/και παρασκευάσματα, που περιέχονται σε συσκευές αερολυμάτων, παρουσιάζουν ιδιαίτερα εύφλεκτο χαρακτήρα-

ότι οι ισχύουσες διατάξεις δεν επαρκούν προς αποφυγή των κινδύνων για την ασφάλεια που ενέχουν ορισμένες συσκευές αερολυμάτων και ότι οι εν λόγω διατάξεις πρέπει, συνεπώς, να προσαρμοστούν-

ότι ορισμένες συσκευές αερολυμάτων, μολονότι περιέχουν εύφλεκτες ουσίες ή/και παρασκευάσματα, δεν εγκυμονούν κίνδυνο ανάφλεξης και ότι πρέπει, ως εκ τούτου, να προβλεφθεί παρέκκλιση όσον αφορά ορισμένες διατάξεις επισήμανσης-

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Επιτροπής για την Προσαρμογή στην Τεχνική Πρόοδο,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 75/324/ΕΟΚ τροποποιείται ως εξής:

1. Το άρθρο 8 παράγραφος 1 στοιχείο δ) αντικαθίσταται από το ακόλουθο κείμενο:

"δ) τα στοιχεία που αναφέρονται στα σημεία 2.2 και 2.3 του παραρτήματος."

2. Παρεμβάλλεται το ακόλουθο άρθρο 9α:

"Άρθρο 9α

Εφόσον ο υπεύθυνος για τη διάθεση στην αγορά των συσκευών αερολυμάτων διαθέτει δικαιολογητικά στοιχεία βασιζόμενα σε αποτελέσματα δοκιμών ή αντιστοίχων αναλύσεων που αποδεικνύουν ότι οι εν λόγω συσκευές αερολυμάτων μολονότι περιέχουν εύφλεκτα συστατικά, δεν εγκυμονούν κινδύνους ανάφλεξης από κανονικές ή λογικά αναμενόμενες συνθήκες χρήσης, μπορεί υπ' ευθύνη του να μην εφαρμόσει τις διατάξεις που προβλέπονται στα σημεία 2.2.β) και 2.3.β) του παραρτήματος.

Θέτει τότε στη διάθεση των κρατών μελών αντίγραφο των εν λόγω δικαιολογητικών στοιχείων.

Στην περίπτωση αυτή, η ποσότητα των εύφλεκτων συστατικών που περιέχονται στη συσκευή αερολύματος πρέπει να δηλώνεται κατά τρόπο ευκρινή, ευανάγνωστο και ανεξίτηλο στην ετικέτα με τη φράση "περιέχει εύφλεκτα συστατικά σε αναλογία x % κατά μάζα.""

3. Το παράρτημα τροποποιείται σύμφωνα με το παράρτημα του παρόντος κανονισμού.

Άρθρο 2

1. Τα κράτη μέλη θεσπίζουν και δημοσιεύουν πριν από την 1η Οκτωβρίου 1994 τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά.

Όταν τα κράτη μέλη θεσπίσουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.

Εφαρμόζουν τις εν λόγω διατάξεις από την 1η Απριλίου 1995.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 6 Ιανουαρίου 1994.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 147 της 9. 6. 1975, σ. 40.

ΠΑΡΑΡΤΗΜΑ

Το παράρτημα της οδηγίας 75/324/ΕΟΚ τροποποιείται ως εξής:

1. Το σημείο 1.8 αντικαθίσταται από το ακόλουθο κείμενο:

"1.8. Εύφλεκτα συστατικά

Ως "εύφλεκτα συστατικά" νοούνται οι ουσίες και τα παρασκευάσματα που πληρούν τα κριτήρια που καθορίζονται για τις κατηγορίες "εξόχως εύφλεκτα", "λίαν εύφλεκτα" και "εύφλεκτα" και περιλαμβάνονται στο παράρτημα VI της οδηγίας 67/548/ΕΟΚ.

Το εύφλεκτο των συστατικών που περιέχονται στο δοχείο προσδιορίζεται με τις ειδικές μεθόδους που περιγράφονται στο παράρτημα V μέρος Α της ανωτέρω οδηγίας."

2. Το σημείο 2.2 αντικαθίσταται από το ακόλουθο κείμενο:

"2.2. Επισήμανση

Με την επιφύλαξη των διατάξεων των οδηγιών σχετικά με την ταξινόμηση, συσκευασία και επισήμανση των επικινδύνων ουσιών και παρασκευασμάτων, ιδίως όσον αφορά τον κίνδυνο για την υγεία ή/και το περιβάλλον, κάθε συσκευή αερολύματος πρέπει να φέρει με τρόπο ευκρινή, ευανάγνωστο και ανεξίτηλο τις ακόλουθες ενδείξεις:

α) ανεξάρτητα από το περιεχόμενό της: "Δοχείο υπό πίεση. Να προφυλάσσεται από τις ακτίνες του ηλίου και να μην εκτίθεται σε θερμοκρασία ανώτερη των 50o C. Να μην τρυπηθεί ή καεί ακόμη και μετά τη χρήση"-

β) όταν περιέχει εύφλεκτα συστατικά κατά την έννοια του σημείου 1.8: το σύμβολο, την ένδειξη του κινδύνου ανάφλεξης που περικλείουν οι ουσίες ή/και τα παρασκευάσματα που περιέχονται στη συσκευή αερολύματος, συμπεριλαμβανομένου του προωθητικού αερίου, καθώς και τις αντίστοιχες φράσεις κινδύνου που αποδίδονται σύμφωνα με τα κριτήρια που αναφέρονται στα σημεία 2.2.3, 2.2.4 ή 2.2.5 του παραρτήματος VI της οδηγίας 67/548/ΕΟΚ καθώς και, όσον αφορά το σύμβολο και την ένδειξη κινδύνου, στις διατάξεις του παραρτήματος ΙΙ της εν λόγω οδηγίας.

2.3. Ιδιαίτερες ενδείξεις αναφερόμενες στη χρήση

Με την επιφύλαξη των διατάξεων των οδηγιών σχετικά με την ταξινόμηση, τη συσκευασία και την επισήμανση των επικινδύνων ουσιών και παρασκευασμάτων, ιδίως όσον αφορά τον κίνδυνο για την υγεία ή/και το περιβάλλον, κάθε συσκευή αερολύματος πρέπει να φέρει με τρόπο ευκρινή, ευανάγνωστο και ανεξίτηλο τις ακόλουθες ενδείξεις:

α) ανεξάρτητα από το περιεχόμενό της: τις πρόσθετες προφυλάξεις κατά τη χρήση για την πληροφόρηση των καταναλωτών όσον αφορά τους κινδύνους που προσιδιάζουν στο συγκεκριμένο προϊόν-

β) όταν περιέχει εύφλεκτα συστατικά, τις ακόλουθες οδηγίες προφύλαξης:

- "Μη ψεκάζετε προς την κατεύθυνση φλόγας ή πυρακτωμένου σώματος",

- "Να διατηρείται μακριά από οιαδήποτε πηγή ανάφλεξης - Μην καπνίζετε",

- "Να διατηρείται μακριά από τα παιδιά"."